钦定古今图书集成/明伦汇编/氏族典/第574卷 > 完颜元宜
## 钦定古今图书集成/明伦汇编/氏族典/第574卷 > 完颜元宜

按《金史逆臣传》：“元宜本名阿列，一名移特辇，本姓耶
律氏。父慎思，天辅七年，宗望追辽主至天德，慎思来
降，赐姓完颜氏，官至仪同三司。元宜便骑射，善击球，
皇统元年，充护卫，转符宝郎。海陵篡立，为兵部尚书。
天德三年，诏凡赐姓者皆复本姓。元宜复姓耶律氏，
历顺义、昭义节度使。海陵伐宋，以本官领神武军都”
总管，以功迁银青光禄大夫。是时，世宗已即位于辽
阳，军中多怀去就。海陵军令惨急，亟欲渡江，众欲亡
归，决计于元宜。猛安唐括乌野曰：“前阻淮渡，皆成擒
矣。比闻辽阳新天子即位，不若共行大事，然后举军
北还。”元宜曰：“待王祥至谋之。”王祥者，元宜子，为骁骑
副都指挥使。王祥既至，遂约诘旦卫军番代即行事。
十月乙未黎明，元宜王祥与武胜军都总管徒单守
素，猛安唐括，乌野谋克斡卢保娄薛温都长寿等，率
众犯御营，海陵方取弓，以中箭仆地，延安少尹纳合
斡鲁补先刃之，手足犹动，遂缢杀之。元宜行左领军
副大都督事，使使者杀皇太子光英于南京。大军北
还。大定二年春，入见，拜御史大夫。未几，拜平章政事，
封冀国公，复赐姓完颜氏，往泰州路规措讨契丹事。
契丹平，元宜还朝，罢为东京留守，乞还所赐甲第，上
从之。未几，致仕，薨于家。元宜子习涅阿补，大定二十
五年为符宝祗候，乞依女直人例迁官。上曰：“赐姓一时之权，宜令习涅阿补还本姓。”